ประกาศคณะกรรมการกํากับและส่งเสริมการประกอบธุรกิจประกันภัย

เรื่อง การจัดสรรสินทรัพย์ไว้สําหรับหนี้สินและภาระผูกพันตามสัญญาประกันภัย

และการฝากสินทรัพย์ไว้กับสถาบันการเงิน (ฉบับที่ 3)

พ.ศ. 2555

--------------------------------------------

          อาศัยอํานาจตามความในมาตรา 27/4 วรรคหนึ่ง วรรคสอง วรรคสาม มาตรา 23 และมาตรา 49 แห่งพระราชบัญญัติประกันวินาศภัย พ.ศ. 2535 ซึ่งแก้ไขเพิ่มเติมโดยพระราชบัญญัติประกันวินาศภัย (ฉบับที่ 2) พ.ศ. 2551 ประกอบกับมติที่ประชุมคณะกรรมการกํากับและส่งเสริมการประกอบธุรกิจประกันภัย ครั้งที่ 12/2554 เมื่อวันที่ 9 ธันวาคม พ.ศ. 2554 และครั้งที่ 6/2555 เมื่อวันที่ 27 มิถุนายน พ.ศ. 2555 คณะกรรมการกํากับและส่งเสริมการประกอบธุรกิจประกันภัย จึงออกประกาศไว้ ดังต่อไปนี้


ข้อ ๑ ประกาศนี้เรียกว่า “ประกาศคณะกรรมการกํากับและส่งเสริมการประกอบธุรกิจประกันภัย เรื่อง การจัดสรรสินทรัพย์ไว้สําหรับหนี้สินและภาระผูกพันตามสัญญาประกันภัย และการฝากสินทรัพย์ไว้กับสถาบันการเงิน (ฉบับที่ 3) พ.ศ. 2555”


ข้อ ๒ ประกาศนี้ใช้บังคับตั้งแต่วันที่ 29 มิถุนายน พ.ศ. 2555 เป็นต้นไป


ข้อ ๓ ในประกาศนี้

          “บริษัท” หมายความว่า บริษัทที่ได้รับใบอนุญาตประกอบธุรกิจประกันวินาศภัย ตามกฎหมายว่าด้วยการประกันวินาศภัยและให้หมายความรวมถึงสาขาของบริษัทประกันวินาศภัยต่างประเทศที่ได้รับใบอนุญาตประกอบธุรกิจประกันวินาศภัยในราชอาณาจักร

          “ค่าสินไหมทดแทนน้ําท่วม” หมายความว่า ค่าสินไหมทดแทนที่บริษัทจ่ายหรือจะต้องจ่ายให้แก่เจ้าหนี้ตามสัญญาประกันภัยสําหรับความสูญเสียหรือความเสียหายต่อทรัพย์สินที่เอาประกันภัยอันเกิดจากนํ้าท่วมที่เกิดขึ้นในระหว่างวันที่ 1 กรกฎาคม พ.ศ. 2554 ถึงวันที่ 31 ธันวาคม พ.ศ. 2554

          “เงินค้างรับเฉพาะส่วนของค่าสินไหมทดแทนน้ําท่วมที่เรียกคืนจากบริษัทรับประกันภัยต่อ” หมายความว่า ค่าสินไหมทดแทนน้ําท่วมส่วนที่บริษัทได้จ่ายให้ผู้เอาประกันภัยเรียบร้อยแล้วและอยู่ในระหว่างเรียกคืนจากบริษัทรับประกันภัยต่อ


ข้อ ๔ ในระหว่างวันที่ 1 กรกฎาคม พ.ศ. 2555 ถึง 31 มีนาคม พ.ศ. 2556

          (1) การจัดสรรสินทรัพย์สําหรับหนี้สินและภาระผูกพันตามสัญญาประกันภัยที่เกี่ยวข้องกับค่าสินไหมทดแทนน้ําท่วม ให้บริษัทจัดสรรสินทรัพย์หนุนหลังไม่น้อยกว่าร้อยละหกสิบของสํารองค่าสินไหมทดแทนน้ําท่วมสุทธิ

          (2) ให้นําเบี้ยประกันภัยค้างรับจากการรับประกันภัยโดยตรง และเงินค้างรับเฉพาะส่วนของค่าสินไหมทดแทนน้ําท่วมที่เรียกคืนจากบริษัทรับประกันภัยต่อ มาใช้ในการจัดสรรสินทรัพย์หนุนหลังตามประกาศคณะกรรมการกํากับและส่งเสริมการประกอบธุรกิจประกันภัย เรื่อง การจัดสรรสินทรัพย์ไว้สําหรับหนี้สินและภาระผูกพันตามสัญญาประกันภัย และการฝากสินทรัพย์ไว้กับสถาบันการเงิน พ.ศ. 2551 ลงวันที่ 9 ธันวาคม พ.ศ. 2551 ของบริษัทที่มีค่าสินไหมทดแทนน้ําท่วม โดยอนุโลม

          (3) บริษัทที่มีค่าสินไหมทดแทนน้ําท่วมจะไม่ฝากเงินฝากธนาคารประเภทออมทรัพย์หรือประเภทกระแสรายวันที่บริษัทจัดสรรไว้สําหรับสินทรัพย์หนุนหลังและมีไว้เพื่อการจ่ายค่าสินไหมทดแทนน้ําท่วมและบริหารสภาพคล่องของกิจการไว้กับสถาบันการเงิน ตามข้อ 5 แห่งประกาศคณะกรรมการกํากับและส่งเสริมการประกอบธุรกิจประกันภัย เรื่อง การจัดสรรสินทรัพย์ไว้สําหรับหนี้สินและภาระผูกพันตามสัญญาประกันภัย และการฝากสินทรัพย์ไว้กับสถาบันการเงิน พ.ศ. 2551 ลงวันที่ 9 ธันวาคม พ.ศ. 2551 ก็ได้


ข้อ ๕ ให้บริษัทแสดงรายการเบี้ยประกันภัยค้างรับจากการรับประกันภัยโดยตรง และเงินค้างรับเฉพาะส่วนของค่าสินไหมทดแทนน้ําท่วมที่เรียกคืนจากบริษัทรับประกันภัยต่อตามข้อ 4 (2) โดยระบุไว้ในช่องหมายเหตุที่ปรากฏในรายงานสินทรัพย์ลงทุนและสินทรัพย์จัดสรรที่แนบท้ายประกาศคณะกรรมการกํากับและส่งเสริมการประกอบธุรกิจประกันภัย เรื่อง ให้บริษัทประกันวินาศภัยยื่นรายงานเกี่ยวกับฐานะการเงินและกิจการของบริษัท พ.ศ. 2555 ลงวันที่ 27 กุมภาพันธ์ พ.ศ. 2555


ผู้มีอํานาจลงนาม - ประกาศ ณ วันที่ 17 กันยายน พ.ศ. 2555

 

อารีพงศ์  ภู่ชอุ่ม

ปลัดกระทรวงการคลัง

ประธานคณะกรรมการกํากับและส่งเสริมการประกอบธุรกิจประกันภัย